নিয়ন্ত্রণ হারিয়ে এক নার্সের গাড়ি ধাক্কা মারল সেনা বাহিনীর কামানে। গুরুতর আহত ওই নার্স। 
শুক্রবার নিয়ন্ত্রণ হারিয়ে নার্সের মোটরগাড়িটি ধাক্কা মারল মোমিনপুরের ডিএল খান রোডের সেনা ছাউনির কামানে। গুরুতর জখম হন গাড়িতে থাকা এক নার্স। তাঁকে কলকাতার বিএনআর হাসপাতালে ভর্তি করা হয়েছে। তিনি ওই হাসপাতালেই চাকরি করেন।
ঘাতক গাড়ি ও তাঁর চালককে আটক করেছে পুলিশ। আহত স্বাস্থ্যকর্মীর গাড়িচালক জানিয়েছেন, বিএনআর হাসপাতালে নিজের মোবাইল হ্যান্ডসেট ভুল করে ফেলে আসেন তিনি। ডিএলখান রোডের সেনা ছাউনির সামনে নিজের মোবাইল না দেখতে পেয়ে চালককে তাড়াহুড়ো করে হাসপাতালের দিকে গাড়িটি ঘোরানোর জন্য বলেন নার্স। চালক মালিকের নির্দেশে তাড়াহুড়ো করে ইউ-টার্ন নিতে গেলেই ঘটে বিপত্তি। সেনা ছাউনির মেন গেটের সামনে থাকা মডেল কামানে সজোরে ধাক্কা মারে গাড়িটি।